Fietsry weer onder opkikker-wolk | Netwerk24
Die opkikkerwolk hang weer oor fietsry.
Vier Europese ryers, insluitende twee wat uitgetree het, is voorlopig geskors vir moontlike opkikker-oortredings.
Kristijan Koren. Foto: Getty Images
Die Internasionale Fietsry-unie (UCI) sê hy het inligting ontvang van Oostenrykse wetstoepassers.
Die Sloween Kristijan Koren (32) van die Bahrain Merida-span en Kristijan Durasek (31) van Kroasië, wat vir die Verenigde Arabiese Emirate se Team Emirates deelneem, sowel as die oudryers Alessandro Petacchi en Borut Bozic is ingelig oor moontlike opkikker-oortredings as deel van die ondersoek "Operasie Aderlass".
Koren neem deel aan die Giro d'Italia, maar sal nie toegelaat word om verder te ry nie.
Pettachi (45) het in 2015 uitgetree. Bozic (38) het sy loopaan verlede jaar beëindig en is die assistent-sportdirekteur by die Bahrain Merida-span.
Die vier word ondersoek vir verbode opkikkermetodes tussen 2012 en 2017.
Die UCI sê hy, fietsry se teen-opkikkerstigting (CADF) werk nou saam met die Aderlass-ondersoek, die Wêreldagentskap teen verbode middels (Wada) en Oostenrykse owerhede.
Kristijan Durasek. Foto: Getty Images
Operasie Aderlass ondersoek die manipulasie van bloed waardeur 'n sportpersoon bloedoortappings gebruik om sy/haar vertoning en stamina te verbeter. Dit word verbied onder Wada-regulasies.
Die voorlopige skorsing begin op die dag dat die kennisgewing gegee is. 'n Teenopkikker-tribunaal van die UCI sal saamgestel word om die moontlike oortredings te ondersoek.
Team Emirates het Durasek geskors.
"Ons hoop hy kan bewys hy was nie betrokke nie. Indien nie, sal hy onmiddellik afgedank word," sê die span.
Koren en Bozic is ook voorlopig geskors.
Team Bahrain Merida sê albei gevalle was in die 2012-2013-seisoene. "Die span doen altyd volledige mediese ondersoeke (insluitende biologiese toetse) van enige nuwe ryer," lui 'n verklaring.
* Team Emirates het Dinsdag sy Colombiaanse ryer Juan Sebastian Molano voorlopig geskors nadat 'n interne toets "ongewone fisiologiese uitslae" opgelewer het. – Reuters